หุ้นพลังงานร่วง ฉุดตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (10 ธ.ค.) เพราะได้รับแรงกดดันจากการร่วงลงของหุ้นกลุ่มพลังงาน หลังจากราคาน้ำมันดิบในตลาดโลกปรับตัวลงอย่างต่อเนื่อง โดยการร่วงลงของหุ้นกลุ่มพลังงานได้สกัดปัจจัยบวกจากรายงานที่ระบุว่าผลิตภัณฑ์มวลรวมภายในประเทศ (จีดีพี) ของยูโรโซนยังคงขยายตัวได้ดีในไตรมาส 3 ปีนี้
11 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.3% ปิด (10 ธ.ค.) ที่ 363.21 จุด, ดัชนี FTSE 100 ตลาดหุ้นลอนดอนปิดที่ 6,088.05 จุด ลดลง 38.63 จุด, -0.63%, ดัชนี DAX ตลาดหุ้นเยอรมันปิดที่ 10,598.93 จุด เพิ่มขึ้น 6.44 จุด หรือ +0.06% และดัชนี CAC-40 ตลาดหุ้นฝรั่งเศสปิดที่ 4,635.06 จุด ลดลง 2.39 จุด, -0.05%
ตลาดหุ้นยุโรปปิดร่วงลงเนื่องจากนักลงทุนวิตกกังวลเกี่ยวกับวิกฤติราคาพลังงาน หลังจากราคาน้ำมันดิบในตลาดโลกร่วงลงอย่างต่อเนื่อง โดยหุ้นรอยัล ดัทช์ เชลล์ ร่วงลง 1.2% หุ้นบีจี กรุ๊ป ดิ่งลง 1% และหุ้นซีดริล ร่วงลง 2.4%
การร่วงลงของหุ้นกลุ่มพลังงานได้บดบังปัจจัยบวกจากรายงานของสำนักงานสถิติแห่งสหภาพยุโรปที่ระบุว่า จีดีพีของยูโรโซนขยายตัวขึ้น 0.3% ในไตรมาส 3 เมื่อเทียบรายไตรมาส และพุ่งขึ้น 1.6% เมื่อเทียบรายปี โดยได้รับปัจจัยบวกจากการใช้จ่ายในภาคครัวเรือน และในภาครัฐ รวมทั้งการเพิ่มขึ้นของสต็อกสินค้า ขณะที่การใช้จ่ายด้านการลงทุนทรงตัว
ทั้งนี้ ตัวเลขดังกล่าวสอดคล้องกับตัวเลขประมาณการเบื้องต้น และตัวเลขคาดการณ์ของนักวิเคราะห์ หุ้นซินเจนตา พุ่งขึ้น 3.5% หลังจากมีรายงานว่าไชน่า เนชันแนล เคมิคอล ยื่นข้อเสนอซื้อกิจการซินเจนตา ซึ่งเป็นบริษัทเคมีภัณฑ์ของฝรั่งเศส
ขณะที่นักลงทุนจับตาดูข้อมูลเศรษฐกิจของประเทศยุโรในวันนี้ โดยในเวลา 14.00 น.ตามเวลาไทย เยอรมนีจะเปิดเผยดัชนีราคาผู้บริโภค (CPI) เดือนพ.ย. และในเวลา 14.45 น.ตามเวลาไทย ฝรั่งเศสจะเปิดเผยดุลบัญชีเดินสะพัดเดือนต.ค.